b"\n_START_ARTICLE_\nAnders Behring Breivik\n_START_SECTION_\nOppvekst og familieforhold\n_START_PARAGRAPH_\nAnders Behring Breivik ble f\xc3\xb8dt i Oslo, og er s\xc3\xb8nn av Jens Breivik (f\xc3\xb8dt 1935) og Wenche Behring Breivik (1947\xe2\x80\x932013). Seks m\xc3\xa5neder gammel flyttet han med sine foreldre og en seks \xc3\xa5r eldre halvs\xc3\xb8ster til London, der hans far, som er utdannet sivil\xc3\xb8konom, arbeidet ved ambassaden i Storbritannia. Foreldrene skilte seg i 1980, da Breivik var halvannet \xc3\xa5r. Moren, halvs\xc3\xb8steren og Breivik flyttet da tilbake til Oslo. I en bekymringsmelding til barnevernet i 1983 rapporterte psykologen at \xc2\xabgutten ble utsatt for omsorgssvikt og anbefalte at han ble flyttet fra hjemmet\xc2\xbb. Faren fors\xc3\xb8kte igjen \xc3\xa5 f\xc3\xa5 foreldreansvaret, men saken ble forlikt slik at Breivik ble boende hos moren._NEWLINE_Videre i oppveksten bodde Breivik sammen med moren og halvs\xc3\xb8steren p\xc3\xa5 vestkanten i Oslo, og han reiste p\xc3\xa5 bes\xc3\xb8k til faren, som sammen med sin nye kone bodde i Paris i Frankrike. Han var ogs\xc3\xa5 p\xc3\xa5 bes\xc3\xb8k i farens feriehus i Normandie._NEWLINE_Faren var lite forn\xc3\xb8yd med det Breivik selv kaller sin \xc2\xabgraffitifase\xc2\xbb mellom 13 og 16 \xc3\xa5r, og han skal ha opplevd s\xc3\xb8nnen som \xc2\xabvanskelig\xc2\xbb. De to skal ha mistet kontakt i 1995, da Breivik var 15 \xc3\xa5r gammel. S\xc3\xb8nnen skal likevel ha bevart et godt forhold til farens senere fraskilte norske kone, som arbeidet i byr\xc3\xa5kratiet og f\xc3\xb8lte at hun hadde et spesielt b\xc3\xa5nd med sin tidligere manns s\xc3\xb8nn.\n_START_SECTION_\nSkolegang\n_START_PARAGRAPH_\nBreivik gikk p\xc3\xa5 Smestad barneskole og Ris ungdomsskole p\xc3\xa5 Oslos vestkant, og p\xc3\xa5 Hartvig Nissens skole og Oslo handelsgymnasium (1995\xe2\x80\x931998). En klassekamerat har fortalt at Breivik ble oppfattet som en intelligent person, fysisk sterkere enn andre p\xc3\xa5 samme alder, og at han tok seg av folk som ble mobbet._NEWLINE_I begynnelsen av tyve\xc3\xa5rene skal han ha gjennomg\xc3\xa5tt noe kosmetisk kirurgi, if\xc3\xb8lge venner i haken, nesen og pannen, med hvilket resultat han var meget forn\xc3\xb8yd._NEWLINE_Breivik tjenestegjorde aldri i Forsvaret da han ved sesjon ble klassifisert som \xc2\xabikke tjenesteskikket\xc2\xbb.\n_START_SECTION_\nArbeid\n_START_PARAGRAPH_\nBreivik arbeidet p\xc3\xa5 slutten av 1990-tallet for et telesalgselskap. Han etablerte selskapet Media Group AS med en venn sommeren 1999 som drev med utvikling og salg av utend\xc3\xb8rs reklameplasser i Oslo. Breivik solgte sine aksjer i selskapet uten fortjeneste i 2001. Samme \xc3\xa5r etablerte han enkeltpersonforetaket Citygroup, men dette ble avviklet i 2004._NEWLINE_I desember 2002 etablerte Breivik nettstedet Diplomaservice.com hvor han solgte falske vitnem\xc3\xa5l til tredjepersoner mot fortjeneste. Denne virksomheten ble videref\xc3\xb8rt i selskapet E-Commerce Group AS. I perioden 2002 til 2006 tjente han i overkant av 3,6 millioner kroner p\xc3\xa5 salg av disse vitnem\xc3\xa5lene. Han handlet ogs\xc3\xa5 aksjer i selskapets navn. I 2005 skal selskapet ha handlet aksjeposter i blant annet det b\xc3\xb8rsnoterte amerikanske foretaket SunCom for 900\xc2\xa0000 kroner, noe som medf\xc3\xb8rte et tap p\xc3\xa5 500\xc2\xa0000 kroner. Den 30. juli 2007 overf\xc3\xb8rte Breivik ogs\xc3\xa5 en bil av merket BMW og 600\xc2\xa0000 kroner til seg selv fra selskapet. I \xc3\xa5rene 2007 til 2009 solgte Breivik aksjer for over 1,1 millioner kroner, fordelt p\xc3\xa5 over 60 transaksjoner. E-Commerce Group ble tvangsoppl\xc3\xb8st i 2008, og if\xc3\xb8lge borapporten br\xc3\xb8t selskapet likningsloven, aksjeloven og regnskapsloven._NEWLINE_Etter at han sluttet med produksjon av falske vitnem\xc3\xa5l i 2006 levde Breivik p\xc3\xa5 oppsparte midler og aksjehandel. Han hadde fra 2006 ingen l\xc3\xb8nnsinntekt og mottok ingen st\xc3\xb8nader fra det offentlige.\n_START_SECTION_\nOrganisasjonsliv\n_START_PARAGRAPH_\nBreivik var engasjert i Fremskrittspartiets Ungdom (FpU) fra 1997 til 2007, som nestformann i lokalpartiet Oslo Vest fra januar 2002 til oktober 2002 og styremedlem samme sted fra oktober 2002 til november 2004. Han skal ha festet med og hatt kontakt med sentrale FpU-medlemmer, b\xc3\xa5de hjemme hos seg selv og hos andre FpU-medlemmer. Breivik ble oppfattet som en med sterke meninger om innvandring, men ikke som en potensiell terrorist og massedrapsmann._NEWLINE_P\xc3\xa5 ungdomspartiets nettforum uttrykte Breivik et intenst \xc3\xb8nske om \xc3\xb8konomisk rikdom._NEWLINE_I 2007 meldte han seg ut av FpU. Fra 1999 til 2006 var han medlem av Fremskrittspartiet, men holdt ingen verv der. I ettertid kritiserte han partiet for \xc3\xa5 v\xc3\xa6re for liberalt og for \xc3\xa5 v\xc3\xa6re en del av det politisk korrekte etablissementet._NEWLINE_Videre holdt Breivik medlemskap i Oslo Pistolklubb, noe som gav ham mulighet til \xc3\xa5 anskaffe skytev\xc3\xa5pen lovlig. Han skal if\xc3\xb8lge media hatt v\xc3\xa5penkort p\xc3\xa5 tre skytev\xc3\xa5pen; en Ruger Mini-14 halvautomatisk rifle, en Glock 34-pistol og en Benelli Novapumpehagle. Han var ogs\xc3\xa5 medlem av frimurerlosjen St. Johanneslogen St. Olaus til de tre S\xc3\xb8iler, men ble ekskludert med umiddelbar virkning fra Den Norske Frimurerorden etter terrorhandlingene.\n_START_SECTION_\nVideospill\n_START_PARAGRAPH_\nI lengre perioder skal Breivik ha deltatt i MMORPG, en type rollespill for datamaskiner og spillkonsoller som tillater tusenvis av mennesker \xc3\xa5 koble seg til tjenere og delta i virtuelle verdener. Hver spiller er representert med sin egen avatar, gjennom hvilken spilleren kommuniserer med andre og deltar i aktiviteter._NEWLINE_Breivik skal ha v\xc3\xa6rt aktiv og en s\xc3\xa5kalt laug-leder i spillet World of Warcraft under brukernavnene \xc2\xabAndersnordic\xc2\xbb og \xc2\xabConservatism\xc2\xbb. Slike laug best\xc3\xa5r av grupper p\xc3\xa5 10-12 spillere eller flere, som m\xc3\xa5 samarbeide om \xc3\xa5 l\xc3\xb8se ofte krevende, virtuelle oppdrag. Angivelig skal han som 25-\xc3\xa5ring ha tatt et helt \xc3\xa5r fri for \xc3\xa5 spille World of Warcraft, og fortsatte \xc3\xa5 spille dette og andre spill frem til 2011.\n_START_SECTION_\nKontakt med islamfiendtlige organisasjoner\n_START_PARAGRAPH_\nBreivik hevder han m\xc3\xb8tte en serbisk krigsforbryter i Liberia i 2002, men politiets vitne under rettssaken Alpha Kallon oppfattet at Breivik kun var i Liberia for \xc3\xa5 handle diamanter. Breivik var ogs\xc3\xa5 tilknyttet den norske anti-islamske organisasjonen Norsk Forsvars Allianse under pseudonymet \xc2\xabSigurd Jorsalfar\xc2\xbb.\n_START_SECTION_\nNavnebytte\n_START_PARAGRAPH_\n9. juni 2017 kom det fram at Breivik hadde skiftet navn i Folkeregisteret, til Fjotolf Hansen. If\xc3\xb8lge Statistisk sentralbyr\xc3\xa5 er det ikke kjent andre personer med navnet Fjotolf i Norge.\n_START_SECTION_\nBreivik Geofarm\n_START_PARAGRAPH_\nAngivelig skal Breivik ha begynt planlegging av terroraksjoner tidlig p\xc3\xa5 2000-tallet. V\xc3\xa5ren 2009 opprettet Breivik enkeltpersonforetaket Breivik Geofarm, en virksomhet etablert under det fiktive form\xc3\xa5let \xc2\xabdyrking av gr\xc3\xb8nnsaker, meloner, rot- og knollvekster\xc2\xbb. Den egentlige hensikten var \xc3\xa5 skaffe tilgang til kjemikalier og materiell som kunne benyttes til produksjon av sprengstoff._NEWLINE_Selskapet skal ha hatt oppf\xc3\xb8rt minst to svenske ansatte p\xc3\xa5 det sosiale nettstedet Facebook, men det er uvisst hvorvidt disse ansatte faktisk har eksistert._NEWLINE_I april 2011 eller m\xc3\xa5nedskiftet juni/juli meldte han flytting fra Oslo til \xc3\x85mot kommune, da han flyttet til V\xc3\xa5lstua g\xc3\xa5rd, som ligger rundt 9 kilometer s\xc3\xb8r for kommunesenteret Rena, p\xc3\xa5 \xc3\xb8stsiden av Glomma. Jordbruksforetaket ble drevet fra g\xc3\xa5rden, og ga tilgang p\xc3\xa5 ingredienser til eksplosiver._NEWLINE_Den 4. mai 2011 kj\xc3\xb8pte Breivik via selskapet seks tonn kunstgj\xc3\xb8dsel fra Felleskj\xc3\xb8pet, og oppbevarte det i en garasje p\xc3\xa5 g\xc3\xa5rden i \xc3\x85mot. I 82 dager bodde Breivik p\xc3\xa5 g\xc3\xa5rden, der han drev praktiske forberedelser for et terrorangrep og deriblant fremstilte flere kunstgj\xc3\xb8dselbomber: \xc3\xa9n pr\xc3\xb8vebombe som ble sprengt i naturterreng og \xc3\xa9n bilbombe p\xc3\xa5 950 kilo som ble sprengt i Oslo sentrum den 22. juli 2011 der den drepte 8 mennesker. Han hadde minst mellom 1\xc2\xa0000 og 1\xc2\xa0500 kilo ytterligere materiale som ble igjen p\xc3\xa5 g\xc3\xa5rden og kunne benyttes til tilvirkning av en tredje bombe.\n_START_SECTION_\nAngrepene 22. juli 2011\n_START_PARAGRAPH_\nDen 22. juli 2011 klokken 15.26 gikk det av en bilbombe i Oslo sentrum ved Regjeringskvartalet som rammet en rekke departementskontorer, blant annet H\xc3\xb8yblokka. \xc3\x85tte personer ble drept. To minutter f\xc3\xb8r eksplosjonen ble en p\xc3\xa5 dette tidspunkt uidentifisert person observert ved en varebil samme sted. Gjerningsmannen, senere identifisert som Breivik, ble filmet av overv\xc3\xa5kningskameraer under flukten. Fra vaktmannskaper kom det melding om en gjerningsmann if\xc3\xb8rt uniform som hadde forlatt varebilen f\xc3\xb8r den sprengte: \xc2\xabHan hadde v\xc3\xa5pen i h\xc3\xa5nda, og ble beskrevet som noe m\xc3\xb8rkere i huden enn nordmenn flest\xc2\xbb. Han satt seg i en leiebil parkert p\xc3\xa5 Hammersborg torg, og kj\xc3\xb8rte i denne fra Oslo sentrum til Ut\xc3\xb8ya i Buskerud, der han gjennomf\xc3\xb8rt en massakre. Klokken 17.26 fikk politiet i Buskerud den f\xc3\xb8rste meldingen om skyting p\xc3\xa5 AUF sin sommerleir p\xc3\xa5 Ut\xc3\xb8ya._NEWLINE_I alt ble 65 personer drept p\xc3\xa5 selve Ut\xc3\xb8ya, to d\xc3\xb8de p\xc3\xa5 brygga ved ankomsten til fastlandet ved Utvika camping, \xc3\xa9n ble funnet druknet og \xc3\xa9n d\xc3\xb8de senere p\xc3\xa5 sykehus. Det var i f\xc3\xb8rste omgang uvisst hvorvidt Breivik var eneste attentatmann, men det ble antatt at han var alene._NEWLINE_Klokken 18.27 ble Breivik p\xc3\xa5grepet av politi fra det lokale politidistrikt og fra beredskapstroppen p\xc3\xa5 Ut\xc3\xb8ya, etter at han frivillig la ned v\xc3\xa5pnene og overga seg umiddelbart da han ble anropt av politiet. Han var tungt bev\xc3\xa6pnet og ikledd skuddsikker vest. Under p\xc3\xa5gripelsen skal han ha kommunisert med de arresterende tjenestemennene, og ha sagt at en annen terrorcelle hadde sprengt bomben i Regjeringskvartalet, og at en tredje celle skulle lage det han omtalte som \xc2\xabet helvete\xc2\xbb._NEWLINE_Breivik ble holdt p\xc3\xa5 Ut\xc3\xb8ya i 10 timer etter p\xc3\xa5gripelsen. Politiet startet samtalene med Breivik i et rom i det hvite hovedhuset i 20-tiden 22. juli. Han tilsto i avh\xc3\xb8r det han kalte \xc2\xabgrusomme, men n\xc3\xb8dvendige handlinger\xc2\xbb, men erkjente ikke straffskyld.\n_START_SECTION_\nSiktelse og fengsling\n_START_PARAGRAPH_\nAnders Behring Breivik ble den 23. juli 2011 siktet for s\xc3\xa5kalte allmennfarlige forbrytelser, beskrevet i straffelovens paragraf 147a,_NEWLINE_kjent som terrorparagrafen. Dette er en bestemmelse som har strafferamme p\xc3\xa5 21 \xc3\xa5rs fengsel, men det ble vurdert en utvidelse etter det nye kapitlet i straffeloven om krigsforbrytelser, der strafferammen er p\xc3\xa5 30 \xc3\xa5rs fengsel._NEWLINE_Breivik \xc3\xb8nsket selv \xc3\xa5 f\xc3\xa5 oppnevnt advokat Geir Lippestad som sin forsvarer._NEWLINE_Etter det f\xc3\xb8rste m\xc3\xb8tet mellom advokaten og Breivik, uttalte Lippestad at Breivik \xc2\xabville endre det politiske Norge gjennom vold\xc2\xbb og at \xc2\xabhan dro til Ut\xc3\xb8ya for \xc3\xa5 gi Arbeiderpartiet et varsel om at dommedag kunne komme hvis partiet ikke endret sin politikk\xc2\xbb._NEWLINE_Han ble den 25. juli 2011 varetektsfengslet for \xc3\xa5tte uker, med isolasjon i fire uker og bes\xc3\xb8ks- og medieforbud i \xc3\xa5tte uker._NEWLINE_Breivik \xc3\xb8nsket \xc3\xa5 ha en \xc3\xa5pent rettsm\xc3\xb8te, og \xc3\xa5 ha p\xc3\xa5 seg en egendesignet uniform, men begge \xc3\xb8nsker ble avsl\xc3\xa5tt av retten. Den 19. august 2011 besluttet retten at Breivik skulle holdes isolert i fire nye uker,_NEWLINE_I september besluttet tingretten at det kommende fengslingsm\xc3\xb8tet kunne holdes for \xc3\xa5pen rett, men Borgarting lagmannsrett endret dette etter anke da det ble funnet tungtveiende argumenter for at Breivik ikke skulle kunne kommunisere med eventuelle sammensvorne. Den 19. september ble varetektsfengslingen forlenget til den 15. november 2011 med de f\xc3\xb8rste fire uker i isolasjon._NEWLINE_Den 13. oktober 2011 opplyste politiet overfor Oslo tingrett at de ikke \xc3\xb8nsket \xc3\xa5 forlenge isolasjonen._NEWLINE_Breiviks varetektsfengsling ble forlenget med tolv nye uker med bes\xc3\xb8kskontroll i \xc3\xa5tte uker og medieforbud i fire uker den 14. november 2011,_NEWLINE_Dette rettsm\xc3\xb8tet ble som det f\xc3\xb8rste holdt for \xc3\xa5pne d\xc3\xb8rer._NEWLINE_Den 14. november 2011 ble det offentliggjort at rettssaken mot Anders Behring Breivik var berammet til \xc3\xa5 starte 16. april 2012, ni m\xc3\xa5neder etter hendelsene.\n_START_SECTION_\nSkyting p\xc3\xa5 Ut\xc3\xb8ya\n_START_PARAGRAPH_\nL\xc3\xb8rdag 13. august 2011 ble Breivik f\xc3\xb8rt tilbake til Ut\xc3\xb8ya, der han gjennomgikk en 8 timer lang rekonstruksjon av massakren. Saken fikk oppmerksomhet i media dagen etter, da det kom uventet p\xc3\xa5 offentligheten. Avisen VG, som fikk fasaden knust under bombeangrepet i regjeringskvartalet, var eneste avis med vesentlig dekning av saken i sin s\xc3\xb8ndagsutgave._NEWLINE_Breivik hadde fotlenker og h\xc3\xa5ndjern da han ankom til fergekaia p\xc3\xa5 land, og en kjetting festet til et svart belte rundt livet. Han ble bevoktet av tungt bev\xc3\xa6pnet politi. Da avh\xc3\xb8ret begynte, ble fotlenkene og h\xc3\xa5ndjernene tatt av, og politiet brukte i stedet en sikkerhetssele med tau som var festet i ryggen til Breivik.\n_START_SECTION_\nBombesprengning\n_START_PARAGRAPH_\nSom del av etterforskningen bygget politiet en bombe etter forklaringen til Breivik. De benyttet materiale som var igjen p\xc3\xa5 V\xc3\xa5lstua g\xc3\xa5rd p\xc3\xa5 Rena. Bomben skulle v\xc3\xa6re identisk til den som eksploderte i regjeringskvartalet. Den ble sprengt 8. september 2011 klokken 14.25 p\xc3\xa5 Forsvarets skytefelt p\xc3\xa5 Gr\xc3\xa5fjellet i Hedmark. Kriminalteknikerne satte sammen de siste delene av bomben p\xc3\xa5 skytefeltet. I likhet med i Regjeringskvartalet var bomben plassert i lasterommet p\xc3\xa5 en Volkswagen Crafter varebil. Det stod en annen bil i umiddelbar n\xc3\xa6rhet, slik som var tilfelle utenfor h\xc3\xb8yblokken 22. juli. I tillegg til den sentrale etterforskningsledelsen til politiet, var Kripos til stede samt en bombeekspert fra spansk politi og folk fra Forsvaret. Det ble benyttet h\xc3\xb8yhastighetskameraer fra forskjellige vinkler og trykkm\xc3\xa5lere fra luften. Resultatet skulle sammenliknes med bevisene som var sikret fra Regjeringskvartalet.\n_START_SECTION_\nDen f\xc3\xb8rste sakkyndige utredningen\n_START_PARAGRAPH_\nRettspsykiaterne Synne S\xc3\xb8rheim og Torgeir Husby ble oppnevnt av Oslo tingrett som sakkyndige. Deres rapport p\xc3\xa5 243 sider ble overlevert retten 29. november 2011. Den gav Breivik diagnosen paranoid schizofreni og hevdet at Breivik var psykotisk p\xc3\xa5 gjernings- og observasjonstidspunktet og dermed strafferettslig utilregnelig. De sakkyndige hadde tolv samtaler p\xc3\xa5 til sammen 35 timer med Breivik._NEWLINE_De sakkyndige skrev i rapporten at Breivik har usammenhengende tale, at han er en fare for andre og for seg selv, at han har en livslang lidelse med behov for langvarig behandling med medisinering, og at det vil v\xc3\xa6re vanskelig \xc3\xa5 behandle ham. De peker p\xc3\xa5 at han mangler empati, og hadde en traumatisk barndom med psykisk sykdom i familien. I skalaen Global Assessment of Functioning (GAF) fikk Breivik karakteren 23 i funksjonsniv\xc3\xa5 og 2 i symptomniv\xc3\xa5. Hos friske mennesker er tallene 100._NEWLINE_De sakkyndige skrev videre at Breivik kan ha alvorlige personlighetsforstyrrelser, men ville ikke stille diagnose for dette f\xc3\xb8r Breivik var behandlet for schizofreni._NEWLINE_Utredningen ble vurdert av den rettsmedisinske kommisjonen og godkjent 22. desember 2011. Sju av kommisjonens ni medlemmer vurderte rapporten: Psykiater Andreas Hamnes, psykiater Agneta Nilsson, psykiater Gunnar Johannesen, \xe2\x80\x8bbarne- og ungdomspsykiater Jannike E. Snoek, spesialist i klinisk psykiatri og nevropsykiatri, professor  Kirsten Rasmusen, spesialist i klinisk psykiatri og nevropsykiatri, professor Knut Waterloo og psykiater Karl Heinrik Melle. Psykiater Hege Saltnes og  spesialist i klinisk psykologi Annika Melinder var inhabile i saken.\n_START_SECTION_\nOppf\xc3\xb8lging i fengselet\n_START_PARAGRAPH_\nPsykologene og psykiateren som fulgte Breiviks helsetilstand i fengselet kom i januar 2012 til den konklusjonen at Breivik ikke var psykotisk. Blant disse var rettspsykiater Randi Rosenqvist, som var medlem av den rettsmedisinske kommisjonen fra 1988 til 2009 og dens leder fra 2003 til 2009. Som r\xc3\xa5dgiver p\xc3\xa5 Ila fengsel leverte hun en rapport den 18. august 2011, som konkluderte med at Breivik ikke er psykotisk. I et intervju med Der Spiegel kritiserte hun kollegaer for \xc3\xa5 se p\xc3\xa5 Breiviks antimuslimske ideologi som vrangforestillinger, mens den venstreekstreme tyske Baader-Meinhof-banden ble sett p\xc3\xa5 som tilregnelige.\n_START_SECTION_\nKritikk av den f\xc3\xb8rste utredningen\n_START_PARAGRAPH_\nDen 21. november 2011 kom det fram at tre av sju kommisjonsmedlemmer \xe2\x80\x93 nestlederen Gunnar Johannesen, Jannike Snoek og Agneta Nilsson, var kritiske til konklusjonen om at Breivik var utilregnelig. I utredningen ble Breivik klassifisert med en funksjonsniv\xc3\xa5 p\xc3\xa5 23 poeng i henhold til Global Assessment of Functioning, mens symptomniv\xc3\xa5et ble vurdert til to. En score p\xc3\xa5 2 svarer til vedvarende fare for \xc3\xa5 skade seg selv eller andre eller vedvarende uskikkethet til \xc3\xa5 ivareta personlig hygiene eller alvorlig suicidal handling med klar forventning om d\xc3\xb8d. En norsk ekspert p\xc3\xa5 GAF, seniorforsker Geir Pedersen ved Klinikk for psykisk helse og avhengighet ved Oslo universitetssykehus, kritiserte niv\xc3\xa5et p\xc3\xa5 GAF som ble gitt Breivik. Et poengantall p\xc3\xa5 2 representerer en vegeterende tilstand, der man ikke kan foreta seg noe som helst, ikke kan redegj\xc3\xb8re for seg, og m\xc3\xa5 mates, vaskes og kles p\xc3\xa5. I hans \xc3\xb8yne passet dette ikke med Breiviks tilstand. Professor emeritus i klinisk psykologi Svenn Torgersen og overlege i Psykiatrien i Vestfold Arne Thorvik, mente rapporten manglet begrunnelse for valg av diagnostiske kjennetegn._NEWLINE_Ekspert p\xc3\xa5 schizofreni og f\xc3\xb8rsteamanuensis Anne Kari Torgalsb\xc3\xb8en ved Psykologisk institutt ved Universitetet i Oslo betegnet rapportens konklusjon som \xc2\xabveldig forunderlig\xc2\xbb. Den 29. februar tok hun til orde for nye retningslinjer for sakkyndige, og mente dagens praksis truer rettssikkerheten. Den 8. juni sa hun at en psykotisk person ikke kunne ta regi i retten slik Breivik har gjort. Den danske spesiallegen i psykiatri Henrik Day Poulsen, som har v\xc3\xa6rt med p\xc3\xa5 \xc3\xa5 utarbeide over 100 mentalunders\xc3\xb8kelser av kriminelle i Danmark, mente kriteriene som WHO krever for \xc3\xa5 stille diagnosen paranoid schizofreni, ikke var til stede. Den svenske psykiateren Johan Cullberg hevdet at ingen observasjoner tydet p\xc3\xa5 psykose. Deriblant viste ikke Breivik tegn p\xc3\xa5 hallusinasjoner eller mental desorganisering, men hadde et symptombilde som peker mot en narsisstisk eller blandet personlighetsforstyrrelse. Den svenske psykiateren Ulf \xc3\x85sg\xc3\xa5rd, som blant annet har innf\xc3\xb8rt gjerningsmannsprofilen i svensk psykiatri, sa seg veldig overrasket over diagnosen.\n_START_SECTION_\nDen andre sakkyndige utredningen\n_START_PARAGRAPH_\nDen 8. desember 2011 fremmet to bistandsadvokater krav om en ny psykiatrisk utredning._NEWLINE_Oslo tingrett valgte den 13. januar 2012 \xc3\xa5 oppnevne psykiaterne Agnar Aspaas og Terje T\xc3\xb8rrissen som sakkyndige. Oppnevnelsen ble anket av forsvarerne, men anken ble forkastet av Borgarting lagmannsrett den 2. februar og av H\xc3\xb8yesterett den 15. februar._NEWLINE_Etter begj\xc3\xa6ring fra de nye sakkyndige besluttet Oslo tingrett den 10. februar at Breivik skulle innlegges til observasjon fordi han ikke ville samarbeide med de nye sakkyndige. Breivik begrunnet sin motstand med at han mente 80% av innholdet i den f\xc3\xb8rste rapporten var feil. Etter at anken var avvist valgte Breivik likevel \xc3\xa5 samarbeide med de nye sakkyndige, dersom samtalene ble tatt opp p\xc3\xa5 b\xc3\xa5nd. Den sakkyndige observasjonen startet 29. februar 2012. Observasjonsperioden foregikk ved en spesialbygget celle p\xc3\xa5 60 kvadratmeter inne p\xc3\xa5 Ila fengsel med ansatte fra Dikemark sykehus til stede. Dette var f\xc3\xb8rste gang en observasjon etter straffeloven \xc2\xa7 167 ble foretatt inne i et fengsel._NEWLINE_Den nye sakkyndigrapporten p\xc3\xa5 310 sider ble overlevert til Oslo tingrett den 10. april 2012 etter at observasjonsperioden ble avsluttet \xc3\xa9n uke f\xc3\xb8r fristen. De sakkyndige uttalte at samarbeidet med Breivik hadde v\xc3\xa6rt bra. Rapporten konkluderte med at Breivik ikke led av paranoid schizofreni, og at observanden ikke var \xc2\xabpsykotisk, bevisstl\xc3\xb8s eller psykisk utviklingshemmet i h\xc3\xb8y grad p\xc3\xa5 tiden for de p\xc3\xa5klagede handlinger.\xc2\xbb Den erkl\xc3\xa6rer at \xc2\xabobservanden har ikke alvorlig psykisk lidelse med betydelig svekket evne til realistisk vurdering av sitt forhold til omverdenen, og han handlet ikke under en sterk bevissthetsforstyrrelse p\xc3\xa5 tiden for de p\xc3\xa5klagede handlinger. Observanden er ikke lettere psykisk utviklingshemmet\xc2\xbb, og at \xc2\xabobservanden var ikke psykotisk p\xc3\xa5 tiden for unders\xc3\xb8kelsene\xc2\xbb. Den konkluderte med at Breivik er strafferettslig tilregnelig, men lider av dyssosial personlighetsforstyrrelse og narsissistisk personlighetsforstyrrelse._NEWLINE_Den 23. april ville ikke den rettsmedisinske kommisjonen godta denne andre rapporten, uten en tilleggserkl\xc3\xa6ring. Den \xc3\xb8nsket \xc3\xa5 utelukke at Breivik kan ha tilpasset forklaringene til de sakkyndige, if\xc3\xb8lge fagdommer Arne Lyng. Kommisjonen savnet ogs\xc3\xa5 opplysninger om barne- og ungdoms\xc3\xa5r, og utdypelse av diskrepansen mellom sosial funksjonsevne og f\xc3\xb8lelsesmessige reaksjoner n\xc3\xa5r Breivik konfronteres med sine handlinger._NEWLINE_Tilleggserkl\xc3\xa6ringen ble levert kommisjonen 30. april. Den 21. mai svarte kommisjonen at erkl\xc3\xa6ringen \xc2\xabble tatt til etterretning\xc2\xbb, og at de sakkyndige ikke har svart tilfredsstillende p\xc3\xa5 bemerkningen, if\xc3\xb8lge kommisjonens leder Tarjei Rygnestad. Kommisjonen underkjente ikke rapporten, men hadde tilleggssp\xc3\xb8rsm\xc3\xa5l om atferdsforstyrrelser i barne- og ungdoms\xc3\xa5r. Den krevde ogs\xc3\xa5 en bedre begrunnelse for bruk av skj\xc3\xb8nn i vektlegging av SCID-I (psykose) og SCID-II (personlighetsforstyrrelser), som de ba Aspaas og T\xc3\xb8rrissen besvare n\xc3\xa5r de skal vitne mot slutten av rettssaken.\n_START_SECTION_\nS\xc3\xb8kelys p\xc3\xa5 den rettsmedisinske kommisjonen\n_START_PARAGRAPH_\nSaken har avdekket en dyp uenighet internt i det psykiatriske fagmilj\xc3\xb8et. Tidligere avdelingsoverlege og psykiatriprofessor Sigmund Karterud ved Universitet i Oslo, som har skrevet flere l\xc3\xa6reb\xc3\xb8ker \xe2\x80\x93 blant annet i personlighetspsykiatri, uttalte 25. april at det var beg\xc3\xa5tt tre store tabber i saken: Diagnosen paranoid schizofren i den f\xc3\xb8rste rapporten, at kommisjonen godkjente den f\xc3\xb8rste rapporten, og at den ikke godkjente den andre rapporten. Spesialist i klinisk psykologi Anne Kari Torgalsb\xc3\xb8en uttalte 8. juni at b\xc3\xa5de rettspsykiatrane Husby og S\xc3\xb8rheim, tingretten og kommisjonen er skyldige i unnlatingssynder. Hun mener kommisjonen er preget av samr\xc3\xb8re, knebler dissens og lar det g\xc3\xa5 prestisje i saken._NEWLINE_I brev av 6. desember 2011 stilte Oslo tingrett sp\xc3\xb8rsm\xc3\xa5l om den rettsmedisinske kommisjonens habilitet. Bakgrunnen var et oppslag i Aftenposten samme dag om et vennskap mellom Torgeir Husby og psykiater Karl Heinrik Melle i den rettsmedisinske kommisjonen. Karl Heinrik Melle jobbet under Husby i Trondheim fra april 1989 til 1994, og de to var da omgangsvenner med mye sosial kontakt. Torgeir Husby var rettsoppnevnt sakkyndig i en straffesak i 2009, og endret konklusjon om drapsmannens tilregnelighet etter at Karl Heinrik Melle ble trukket inn i saken. Melle var med p\xc3\xa5 \xc3\xa5 godkjenne rapporten som Husby og S\xc3\xb8rheim forfattet, og var ogs\xc3\xa5 med p\xc3\xa5 \xc3\xa5 ikke ville godkjenne den andre rapporten. I svarbrev til Oslo tingrett av 7. desember svarte kommisjonen at Melle er habil. Koordinerende bistandsadvokat Mette Yvonne Larsen satte 24. mai sp\xc3\xb8rsm\xc3\xa5lstegn ved kommisjonens habilitet._NEWLINE_Samme dag sendte Oslo tingrett brev til den rettsmedisinske kommisjon. Kommisjonen fikk frist til 1. juni med \xc3\xa5 klargj\xc3\xb8re om den har funnet vesentlige mangler i den andre rapporten. Retten krevde \xc3\xa5 vite om rapporten er godkjent eller ikke f\xc3\xb8r de sakkyndige forklarer seg i retten. I brev av 31. mai svarte kommisjonen at rapporten fortsatt ikke var godkjent. Begrunnelsen var den samme som 21. mai: Manglende beskrivelser av adferdsproblemer i barndom og ungdom, og krav om bedre begrunnelse for bruk av skj\xc3\xb8nn i vektlegging av SCID-I (psykose) og SCID-II (personlighetsforstyrrelser)._NEWLINE_Den 8. juni ble det rapportert om tette b\xc3\xa5nd mellom Synne S\xc3\xb8rheim og de \xc3\xb8vrige seks av de sju fagfolkene som godkjente den f\xc3\xb8rste rapporten. Alle seks jobbet i kommisjonen mens Synne S\xc3\xb8rheim var nestleder og leder av gruppen. Da S\xc3\xb8rheim var nestleder i 2007-2008, bestod psykiatrisk gruppe av psykiater Randi Rosenqvist (leder), psykiater Agneta Nilsson, psykiater Andreas Hamnes, psykiater Gunnar Johannessen, assisterende fylkeslege Odd Herder, overlege Jannike Snoek og professor Kirsten Rasmussen. I tillegg deltok professor Knut Waterloo i gruppens arbeide. I 2009 var professor, dr. med. Tarjei Rygnestad leder for den rettsmedisinske kommisjonen, samtidig som Synne S\xc3\xb8rheim ledet psykiatrisk gruppe. Denne bestod av Synne S\xc3\xb8rheim, Gunnar Johannessen, Jannike Snoek, Annika Melinder, Kirsten Rasmussen, Knut Waterloo, Andreas Hamnes, Agneta Nilsson og spesialist i psykiatri Hege Saltnes.\n_START_SECTION_\nVurderinger under rettssaken\n_START_PARAGRAPH_\nDen 19. april begynte avdelingsoverlege og professor i psykiatri Ulrik Malt \xc3\xa5 f\xc3\xb8lge rettssaken med mandat fra bistandsadvokatene. Under vitneforklaringen i retten den 8. juni, sa han at Breivik kan lide av Aspergers syndrom. En annen mulig diagnose han trakk frem var Tourettes syndrom. Ogs\xc3\xa5 barnepsykiater Per Olav N\xc3\xa6ss, som behandlet Breivik som 4-\xc3\xa5ring i 1983, mener n\xc3\xa5 at Breivik kan ha Aspergers syndrom. En slik diagnose vil m\xc3\xa5tte bety at Breivik er tilregnelig. Psykiateren Einar Kringlen st\xc3\xb8ttet i januar 2012 den f\xc3\xb8rste sakkyndige rapporten. Den 27. april hadde han skiftet mening og ikke sett tegn til psykose hos Breivik etter \xc3\xa5 ha fulgt ham i retten. Den 14. mai 2012 uttalte psykiater Finn Sk\xc3\xa5rderud til NRK at han ikke hadde sett tegn til psykose hos Breivik etter at rettssaken hadde p\xc3\xa5g\xc3\xa5tt i fire uker.\n_START_SECTION_\nEtterspill\n_START_PARAGRAPH_\nSaken er unik i norsk rettshistorie. Det har aldri i tidligere saker v\xc3\xa6rt to s\xc3\xa5pass avvikende rettspsykiatriske vurderinger. Den 13. april 2012 vedgikk riksadvokat Tor-Aksel Busch at det var feil \xc3\xa5 utnevne bare to psykiatrisk sakkyndige i utgangspunktet, og vil insistere p\xc3\xa5 flere sakkyndige dersom en lignende sak inntreffer. Knut Arild Hareide, som ledet Stortingets 22. juli-komit\xc3\xa9, etterlyste 10. april en debatt om rettspsykiatriens rolle. 13. april varslet justisminister Grete Faremo en omfattende gjennomgang av rettspsykiatrien i kj\xc3\xb8lvannet av  saken. 24. mai uttalte tidligere riksadvokat Georg Fredrik Rieber-Mohn at han aldri hadde opplevd en lignende strid mellom psykiatrisk sakkyndige i sin 40 \xc3\xa5rs erfaring fra strafferett og rettspsykiatri. Riksadvokat Busch tok samtidig til orde for \xc3\xa5 revidere dagens rettsmedisinske kommisjon. Han \xc3\xb8nsket et bredt sammensatt utvalg som b\xc3\xb8r bruke et \xc3\xa5rs tid p\xc3\xa5 sitt arbeid.\n_START_SECTION_\nTiltale og rettssak\n_START_PARAGRAPH_\nTiltalen ble tatt ut den 5. mars 2012 og forkynt for Breivik onsdag den 7. mars 2012. Han ble tiltalt etter terrorparagrafen, straffelovens \xc2\xa7 147a, som har en strafferamme p\xc3\xa5 21 \xc3\xa5rs fengsel. Riksadvokat Tor-Aksel Busch \xc3\xa5pnet for at Breivik kunne id\xc3\xb8mmes forvaring. Tiltalen gjaldt to tilfeller av terrorhandlinger etter straffelovens \xc2\xa7 147 a, begrunnet med brudd p\xc3\xa5 straffelovens \xc2\xa7 148 f\xc3\xb8rste ledd (blant annet sprengning med tap av menneskeliv eller \xc3\xb8deleggelse av fremmed eiendom) og \xc2\xa7 233 f\xc3\xb8rste og annet ledd (overlagt drap under s\xc3\xa6rdeles skjerpende omstendigheter). Det ble i tiltalen lagt ned p\xc3\xa5stand om tvungent psykisk helsevern. Kravet om  tilregnelighet var ikke oppfylt da tiltalen ble tatt ut som f\xc3\xb8lge av den f\xc3\xb8rste rettspsykiatriske vurderingen. Tiltalen tok likevel forbehold om \xc3\xa5 p\xc3\xa5st\xc3\xa5 fengsel eller forvaring p\xc3\xa5 et senere tidspunkt._NEWLINE_Rettssaken begynte i Sal 250 i Oslo tingrett 16. april 2012 kl 9:00. Statsadvokat Svein Holden holdt myndighetenes innledningsforedrag, med en grundig gjennomgang av de gjerningene som Breivik er tiltalt for. Etter \xc3\xa5 ha f\xc3\xa5tt lest opp tiltalen, svarte Breivik kl 10.27 at \xc2\xabJeg erkjenner handlingene, men ikke straffskyld, og jeg p\xc3\xa5beroper meg n\xc3\xb8drett\xc2\xbb._NEWLINE_17.-20. april og 23. april ble brukt til tiltaltes egen forklaring. 24.-25. april ble brukt til bevisf\xc3\xb8rselen mot bombeeksplosjonen i regjeringskvartalet. 26.-27. april vitnet overlevende fra regjeringskvartalet. 3. mai vitnet to overlevende fra Ut\xc3\xb8ya. Politiet redegjorde for de v\xc3\xa5pen som ble brukt p\xc3\xa5 Ut\xc3\xb8ya, og departementsr\xc3\xa5d Ingelin Killengreen fortalte om konsekvensene av bomben i Regjeringskvartalet for ber\xc3\xb8rte departementer. 4. og 7.-11. mai ble brukt til obduksjonsrapporter av avd\xc3\xb8de p\xc3\xa5 Ut\xc3\xb8ya. 14.-16. mai og 21.-25. mai vitnet overlevende fra Ut\xc3\xb8ya. 25. mai overtok politivitnene, som fortalte om p\xc3\xa5gripelsen og avh\xc3\xb8rene. 29. mai vitnet tidligere venner av Breivik. 30. mai vitnet flere politivitner, vitner fra Kripos, hovedetterforsker og en ansatt i PST. 31. mai ble h\xc3\xb8yreekstrem ideologi og nettdebatt belyst._NEWLINE_Professor J\xc3\xb8rg M\xc3\xb8land forklarte seg om Breivks stoff- og rusp\xc3\xa5virkning. Avh\xc3\xb8rsleder Geir Egil L\xc3\xb8ken forklarte om endringer i Breiviks forklaring om sitt manifest og det s\xc3\xa5kalte Knights Templar. Seniorforsker og religionshistoriker Terje Emberland forklarte seg om Breiviks politiske ideologi, og definerte denne som fascistisk. Terrorekspert ved Politih\xc3\xb8yskolen, Professor Tore Bj\xc3\xb8rgo, vitnet om Breiviks ideologi, og sammenlignet den med andre former for norsk h\xc3\xb8yreekstremisme. Journalist og forfatter \xc3\x98yvind Str\xc3\xb8mmen vitnet om ekstremistiske og antimuslimske bloggmilj\xc3\xb8er. 1. juni vitnet Frank Aarebrot, Brynjar Lia og Lars Gule som vitner for Breivik. Den 4. juni fortsatte forsvarets vitnef\xc3\xb8rsel, med professor i religionsvitenskap ved Universitetet i Uppsala, Mattias Gardell, og forfatter og historiker ved Universitetet i Oslo, Nikolai Brandal. Essensen i deres vitnem\xc3\xa5l var at Breiviks ideologi ikke er psykose, men h\xc3\xb8yreekstremistisk tankegods som vi kjenner igjen fra andre h\xc3\xb8yreekstreme milj\xc3\xb8er og bevegelser i Europa._NEWLINE_Breivik forklarte seg mer utfyllende om sin egen radikaliseringsprosess, og hvordan han begynte \xc3\xa5 hate innvandrere og muslimer. Den 5. juni vitnet fem islamkritikere: Bloggeren og forfatteren Ole J\xc3\xb8rgen Anfindsen, Ronny Alte som tidligere ledet den islamkritiske organisasjonen Norsk Forsvars Allianse, og som n\xc3\xa5 er tilknyttet Norsk Frihetsparti, Arne Tumyr, som leder Stopp islamiseringen av Norge (SIAN), Tore Tvedt, grunnleggeren av \xc2\xabVigrid\xc2\xbb og filosofen Einar \xc3\x98verenget, som har v\xc3\xa6rt kritisk til den f\xc3\xb8rste sakkyndigrapporten. Den 6. juni vitnet Aftenpostens sjefredakt\xc3\xb8r Hilde Haugsgjerd. Tidligere politiker fra Fremskrittspartiet, Jan Simonsen, vitnet om ytringssensur. Partisekret\xc3\xa6r Raymond Johansen vitnet om Arbeiderpartiets politikk. En av Breiviks medspillere i videospillet World of Warcraft vitnet ogs\xc3\xa5. Den 8. juni vitnet rettspsykiatriske vitner. Barnepsykiater Per Olav N\xc3\xa6ss ble ikke l\xc3\xb8st fra sin taushetsplikt, og ble derfor ikke tillatt som vitne. Professor i psykiatri, Ulrik Fredrik Malt, forklarte om ulike m\xc3\xa5ter \xc3\xa5 foreta psykiatriske observasjoner, og hvordan de to gruppene av psykiatere kom frem til to ulike diagnoser. Siste delen av hans innlegg ble fors\xc3\xb8kt stanset av advokat Lippestad uten at det lyktes. Malt mente Breivik kunne lide av Aspergers syndrom.\n_START_SECTION_\nKompendium (\xc2\xabmanifestet\xc2\xbb)\n_START_PARAGRAPH_\nBare timer f\xc3\xb8r bomben gikk av i Oslo sendte Breivik en 1500-siders tekstsamling til en rekke e-post-adresser og han publiserte en 12-minutters video p\xc3\xa5 YouTube. Tekstsamlingen, et kompendium best\xc3\xa5ende av egenprodusert materiale og tekster tatt fra andre skribenter, ble i media stort sett omtalt som et manifest. Dets tittel var 2083 \xe2\x80\x93 A European Declaration of Independence, der sifrene 2083 kan referere til 400-\xc3\xa5rsjubileet for slaget ved Wien (juli-september 1683) og resten ser ut til \xc3\xa5 v\xc3\xa6re hentet fra et essay av den norske bloggeren Fjordman (Native Revolt: A European Declaration of Independence)._NEWLINE_I teksten oppgir han som motiv for terrorangrepet at han \xc3\xb8nsker et monokulturelt Europa, tuftet p\xc3\xa5 kristne verdier, kjernefamilien, fri markeds\xc3\xb8konomi og st\xc3\xb8tte til Israel.  Teksten uttrykker st\xc3\xb8tte til \xc2\xabkulturkonservatisme\xc2\xbb, h\xc3\xb8yrepopulisme, ultranasjonalisme, islamofobi og h\xc3\xb8yreekstrem sionisme. Han anser islam og det han kaller \xc2\xabkulturmarxisme\xc2\xbb \xe2\x80\x93 som han bruker om dem som st\xc3\xb8tter det multikulturelle samfunnet \xe2\x80\x93 som fienden, og argumenterer for \xc3\xa5 bekjempe det han kaller \xc2\xabEurabia\xc2\xbb, \xc2\xabdhimmitude\xc2\xbb og multikulturalisme for \xc3\xa5 bevare et kristent Europa. I tekstsamlingen oppgir Breivik bl.a. Robert Spencer, Bat Ye'or, bloggeren Fjordman og Bruce Bawer som sine fremste ideologiske inspirasjonskilder._NEWLINE_Deler av tekstsamlingen er antatt originalt materiale, men mye er tatt fra en rekke andre kilder og dokumenter. Blant annet best\xc3\xa5r tekstsamlingen av 39 essays som er kopiert i sin helhet fra Fjordman, og det inneholder elementer fra manifestet til \xc2\xabUnabomberen\xc2\xbb Theodore Kaczynski, hvor ordene \xc2\xableftist\xc2\xbb (venstreorientert) er byttet ut med \xc2\xabcultural Marxist\xc2\xbb (kulturmarxist) og \xc2\xabblack people\xc2\xbb (svarte folk) med \xc2\xabmuslims\xc2\xbb (muslimer). Det hevdes i tekstsamlingen at Breivik samlet inn over 8\xc2\xa0000 e-postadresser til nasjonalister via Facebook, og disse skal angivelig ha f\xc3\xa5tt tilsendt dokumentet. P\xc3\xa5 grunn av et spam-filter hos Telenor som begrenser antall e-poster som kan sendes ut i d\xc3\xb8gnet mottok kun 1\xc2\xa0000 av de planlagt 8\xc2\xa0000 adressene dokumentet._NEWLINE_Mot slutten av dokumentet, i en tiln\xc3\xa6rmet dagbok-fremstilling, forklarer teksten hvordan planleggingen av anslagene ble gjennomf\xc3\xb8rt, med anskaffelse av lovlige v\xc3\xa5pen og produksjonen av bomben. Han hevder ogs\xc3\xa5 \xc3\xa5 ha operert alene i Norge og \xc3\xa5 v\xc3\xa6re del av et nettverk kalt \xc2\xabPauperes commilitones Christi Templique Solomonici\xc2\xbb, en angivelig tempelridderorden hvilken han skal ha v\xc3\xa6rt med p\xc3\xa5 \xc3\xa5 etablere etter tidligere slike ordeners form.\n_START_SECTION_\nIdeologi\n_START_PARAGRAPH_\nEtter arrestasjonen ble Breivik omtalt som en h\xc3\xb8yreekstrem og h\xc3\xb8yreradikal med anti-muslimske synspunkter og med et hat mot islam, som ans\xc3\xa5 seg som en ridder med oppgave \xc3\xa5 hindre muslimsk immigrasjon til Europa. Han ble f\xc3\xb8rst beskrevet i media som en kristenfundamentalist og en kristen terrorist, men l\xc3\xa6rde har bestridt den religi\xc3\xb8se koblingen i denne karakteristikken.\n_START_SECTION_\nIslamofobi og sionisme\n_START_PARAGRAPH_\nAnders Behring Breivik oppgir motivet for hans angrep til et \xc3\xb8nske om et monokulturelt Europa, tuftet p\xc3\xa5 kristne verdier, kjernefamilien, fri markeds\xc3\xb8konomi og st\xc3\xb8tte til Israel. Han har fanatisk tro p\xc3\xa5 \xc2\xabEurabia\xc2\xbb-teorien, som if\xc3\xb8lge Marj\xc3\xa1n og Sapir er en \xc2\xabekstremistisk konspirasjonsteori, som g\xc3\xa5r ut p\xc3\xa5 at Europa og de arabiske landene vil slutte seg sammen for \xc3\xa5 gj\xc3\xb8re livet umulig for Israel og islamisere det gamle kontinentet\xc2\xbb.  If\xc3\xb8lge teorien st\xc3\xa5r Europas politikere i ledtog med ekstreme islamister, som har til hensikt \xc3\xa5 \xc2\xabinvadere\xc2\xbb Europa gjennom masseinnvandring og h\xc3\xb8yere f\xc3\xb8dselsrate enn ikke-muslimske deler av befolkningen, slikt at muslimer etter noen generasjoner vil utgj\xc3\xb8re et befolkningsflertall i Europa. Han argumenterte for at muslimene m\xc3\xa5tte fjernes fra Europa med makt eller vold slik sudettyskerne ble fjernet fra Tsjekkoslovakia etter andre verdenskrig i henhold til Benes-dekretene._NEWLINE_Breivik er videre oppr\xc3\xb8rt over NATOs luftkampanje i Jugoslavia i 1999, og bombingen av serbere i deres krig mot muslimske bosniaker. Han omtaler kampanjen som autorisert av \xc2\xabkriminelle vesteuropeiske og amerikanske ledere\xc2\xbb. Jerusalem Post beskrev Breivik som pro-israelsk og islamfiendtlig, og hevdet at hans manifest inneholdt \xc2\xabekstreme islamofobiske utbl\xc3\xa5sninger\xc2\xbb og \xc2\xabh\xc3\xb8yreekstrem sionisme\xc2\xbb. Han krever en gradvis deportasjon av alle muslimer fra Europa, om n\xc3\xb8dvendig med makt, og oppfordrer ogs\xc3\xa5 nasjonalistiske hinduister til \xc3\xa5 drive muslimer ut av India._NEWLINE_I en artikkel i Financial Times 24. juli 2011 skrev Robin Wigglesworth og Quentin Peel at Breivik \xc2\xabpersonifiserer fremveksten av et nytt ytre h\xc3\xb8yre\xc2\xbb. De siterer en H\xc3\xb8yrepolitiker som sier at \xc2\xabhan er en representant for denne type h\xc3\xb8yreorientert ekstremisme. I stedet for de gamle nynazistene er de pro-israelske og drevet av radikal anti-islam\xc2\xbb. Der Spiegel har beskrevet Breiviks ideologi som \xc2\xabprovestlig, overdrevent pro-amerikansk og Israelvennlig \xe2\x80\x93 men ekstremt anti-muslimsk, aggressivt kristen og \xc3\xa5pent fiendtlig til alt som er liberalt, venstreorientert, mulikulturelt eller internasjonalistisk\xc2\xbb. Klassekampen diskuterer Breiviks ideologi i artikkelen \xc2\xabBreiviks ideologiske nett\xc2\xbb, og mener \xc2\xaben britisk innvandringsfiendtlig protestbevegelse, en islamfiendtlig paneuropeisk blogg og konservative sionister var blant Breiviks viktigste inspirasjoner\xc2\xbb._NEWLINE_I artikkelen \xc2\xabInspiratorer, interessenter, innvielsesmestre og investorer i Breiviks verden\xc2\xbb i Nytt Norsk Tidsskrift spekulerte professor Ola Tunander ved PRIO rundt Breiviks \xc2\xabinspiratorer og [...] hvilke akt\xc3\xb8rer som kan ha hatt interesse av \xc3\xa5 bruke ham\xc2\xbb. Tunander trakk blant annet frem Israel, English Defence League, et s\xc3\xa5kalt \xc2\xabisraelsk-amerikansk-saudisk-britisk-tyrkisk nettverk for geopolitisk transformasjon, etterretning, v\xc3\xa5penhandel og narkotikahandel\xc2\xbb og Saudi-Arabia. Artikkelen ble utsatt for kritikk fra flere hold. I en gjennomgang av artikkelen p\xc3\xa5 Minervas nettsider skrev journalist \xc3\x98yvind Str\xc3\xb8mmen at artikkelen var \xc2\xabkonspiratorisk\xc2\xbb, basert p\xc3\xa5 \xc2\xabh\xc3\xb8yst tvilsomme kilder\xc2\xbb og inneholdt \xc2\xabrent fusk\xc2\xbb. Kristian Berg Harpviken, direkt\xc3\xb8r ved PRIO, skrev at artikkelen ikke oppfylte \xc2\xabgrunnleggende krav om solid og etterpr\xc3\xb8vbar dokumentasjon\xc2\xbb._NEWLINE_Historiker Johannes Due Enstad beskrev i en kronikk i Aftenposten artikkelen som \xc2\xabet sammensurium av insinuasjoner og forestillinger om skjulte forbindelseslinjer [...] der s\xc3\xa6rlig Israel inntar en omin\xc3\xb8s plass\xc2\xbb. Tunander mente kritikerne hadde misforst\xc3\xa5tt teksten og uttalte at \xc2\xabdet er mulig at de ikke er vant med en slik resonnerende stil, og at de er mer vant til \xc3\xa5 lese konkluderende artikler som forteller at slik og slik er det\xc2\xbb. Cathrine Holst forsvarte artikkelen og understreket at Tunander er ekspert p\xc3\xa5 det han skriver om. I et tilsvar i Aftenposten skrev Tunander: \xc2\xabJeg presenterer overhodet ingen konklusjoner om hvem som har st\xc3\xa5tt 'bak 22. juli', og jeg argumenterer mot at det er Israel\xc2\xbb.\n_START_SECTION_\n\xc2\xabKulturmarxisme\xc2\xbb og feminisme\n_START_PARAGRAPH_\nBreivik utpeker det han kaller \xc2\xabkulturmarxister\xc2\xbb og \xc2\xabkulturmarxisme\xc2\xbb som sin viktigste fiende. Dette er i hans \xc3\xb8yne et vidt begrep som favner n\xc3\xa6r alle tilhengere av multikulturalisme eller innvandring. Videre skylder han p\xc3\xa5 feminisme for \xc3\xa5 angivelig ha undergravd fundamentet til europeisk sivilisasjon.\n_START_SECTION_\nKristendom\n_START_PARAGRAPH_\nI en tr\xc3\xa5d p\xc3\xa5 Internett i 2009 skrev han \xc2\xabDagens protestantiske kirke er en vits. Prester i jeans som marsjerer for Palestina og kirker som ser ut som minimalistiske kj\xc3\xb8pesentre. Jeg er tilhenger av en indirekte konvertering av den protestantiske kirke tilbake til det katolske.\xc2\xbb P\xc3\xa5 Facebook-profilen sin beskrev Breivik seg som kristen. Han hevder \xc3\xa5 be til Gud om at han m\xc3\xa5 lykkes med sin personlige kamp. F\xc3\xb8r terroristangrepene hadde han angivelig til hensikt \xc3\xa5 delta p\xc3\xa5 en endelig martyrmesse i Frogner kirke._NEWLINE_Samtidig beskriver han seg seg som \xc2\xabikke sv\xc3\xa6rt religi\xc3\xb8s\xc2\xbb, men heller en \xc2\xabkulturell kristen\xc2\xbb, forklart som en som s\xc3\xb8ker \xc3\xa5 bevare den kristne kulturen. Religion beskriver han som en kilde til mental styrke. Videre ford\xc3\xb8mmer Breivik den katolske kirkes pave Benedict XVI for hans dialog med muslimer: \xc2\xabPave Benedict har forlatt kristendommen og er av alle kristne europeere \xc3\xa5 anse for en feig, inkompetent, korrupt og illegitim pave\xc2\xbb. Han uttaler seg kritisk til b\xc3\xa5de de katolske og protestantiske kirker, og mener at det vil v\xc3\xa6re n\xc3\xb8dvendig \xc3\xa5 styrte b\xc3\xa5de de protestantiske og de katolske hierarkier, hvoretter den \xc2\xabStore Kristne Kongress\xc2\xbb skal sette opp en ny europeisk kirke._NEWLINE_L\xc3\xa6rde har bestridt karakteristikken av Breivik som en kristenfundamentalist. Olav Fykse Tveit, leder for Kirkenes Verdensr\xc3\xa5d, beskyldte Breivik for blasfemi ved \xc3\xa5 benyttet kristendom for \xc3\xa5 rettferdiggj\xc3\xb8re hans private drapsferd. I et brev h\xc3\xb8sten 2015 tar Breivik eksplisitt avstand fra kristen tro, blant annet med utsagnet: \xc2\xabDet er f\xc3\xa5 ting i verden som er mer patetisk enn Jesus-skikkelsen og hans budskap, og jeg har alltid foraktet den svakheten og den internasjonalismen som kirken representerer.\xc2\xbb Breivik tilkjennegir samtidig at han tror p\xc3\xa5 den norr\xc3\xb8ne guden Odin.\n_START_SECTION_\nH\xc3\xb8yreradikale bloggere\n_START_PARAGRAPH_\nEtter at Breivik fikk diagnosen paranoid schizofren, uttalte hans forsvarer Geir Lippestad at Breivik kan ha blitt radikalisert av \xc3\xa5 lese h\xc3\xb8yreradikale blogger, og bad om at Peder N\xc3\xb8stvold Jensen (kjent som Fjordman) og Hans Rustad (eier av bloggen document.no) ble innkalt som vitner i saken. Lippestad begrunnet det med at \xc2\xabdu har et ansvar n\xc3\xa5r du uttrykker deg p\xc3\xa5 en ekstrem m\xc3\xa5te.\xc2\xbb"